b'\n_START_ARTICLE_\nGora Oljka\n_START_SECTION_\nZgodovina\n_START_PARAGRAPH_\nGora Oljka se v znanih dokumentih prvi\xc4\x8d omenja kot Kri\xc5\xbena gora \xc5\xbee davnega leta 1243. Od sredine 17. stoletja je na vrhu gore stal velik kri\xc5\xbe, od leta 1753 pa tudi kapela sv. Jo\xc5\xa1ta in sv. Ne\xc5\xbee. To omenja pogodba med \xc5\xa1o\xc5\xa1tanjsko lastnico in polzelskim malte\xc5\xa1kim vite\xc5\xa1kim redom. Gora Oljka je dobila ime po sliki na glavnem oltarju cerkve sv. Kri\xc5\xbea, na kateri je znamenit baro\xc4\x8dni slikar Fortunat Bergant upodobil Jezusa na Oljski gori._NEWLINE_Na nastavku oltarja cerkve sv. Kri\xc5\xbea je slika Fortunata Berganta Jezus na Oljski Gori, po katerem je Gora Oljka dobila ime.\n_START_SECTION_\nCerkev sv. Kri\xc5\xbea\n_START_PARAGRAPH_\nImpozantna dvostolpna cerkev na vrhu Gore Oljke je bila zgrajena leta 1757. Doma\xc4\x8dini pravijo, da cerkev mogo\xc4\x8dno kraljuje nad Polzelo in sam pogled nanjo jih \xc5\xbee od dale\xc4\x8d naznanja lokacijo doma\xc4\x8dega kraja. Cerkev so gradili od leta 1754 do 1757 pod vodstvom stavbenika Nepomuka Mayerja, na \xc5\xbeivi skali in na umetno izravnanem terenu. Postavljena je v smeru juga proti severu in je zna\xc4\x8dilno vzvalovana z zunanjim pla\xc5\xa1\xc4\x8dem, kar ka\xc5\xbee baro\xc4\x8dni slog gradnje. Cerkev ima ob glavnem vhodu dva 38 metrov visoka zvonika, ki obdajata 21 metrov visoko pro\xc4\x8delje. Pod samo cerkvijo je \xc5\xa1e danes ohranjeno podzemno sveti\xc5\xa1\xc4\x8de z bo\xc5\xbejim grobom. Notranjost je enoten ovalen prostor s poudarjenim prezbiterijem in dvignjenim pevskim korom._NEWLINE_V sredini 18. stoletja je kipar Ferdinand Gallo izdelal glavni oltar, zaradi katerega cerkev sv. Kri\xc5\xbea danes uvr\xc5\xa1\xc4\x8damo med veli\xc4\x8dastne spomenike. Na oltarju z velikim zaslonom z angeli so tik ob oltarni mizi skulpture Kristusa in dvanajstih apostolov pri zadnji ve\xc4\x8derji. Skrajno levo je Juda I\xc5\xa1karjot z mo\xc5\xa1njo zlatnikov v roki. Bogato izrezljana je tudi pri\xc5\xbenica. V 18. stoletju je na gori delovalo tudi ve\xc4\x8d duhovnikov.'